钦定古今图书集成/历象汇编/庶征典/第176卷 > 《管窥辑要》 > 汉
## 钦定古今图书集成/历象汇编/庶征典/第176卷 > 《管窥辑要》 > 汉

### 惠帝二年龙见井中

按《汉书惠帝本纪》，二年春正月癸酉，有两龙见兰陵
人家井中，乙亥夕而不见。　按《五行志》，二年正月癸
酉旦，有两龙见于兰陵廷东里温陵井中，至乙亥夜
去。刘向以为龙贵象而困于庶人井中，象诸侯将有
幽执之祸。其后吕太后幽杀三赵王，诸吕亦终诛灭。
京房《易传》曰：“有德遭害，厥妖龙见井中。”又曰：“行刑暴
恶，黑龙从井出。”

### 文帝十五年黄龙见

按：《汉书文帝本纪》：“十五年春，黄龙见于成纪。”

### 宣帝甘露元年黄龙见

按《汉书宣帝本纪》：甘露元年“夏四月，黄龙见新丰。”

### 成帝鸿嘉元年黄龙见

按：《汉书成帝本纪》：“鸿嘉元年冬，黄龙见真定。”

《鸿嘉》四年，雨鱼。

按《汉书成帝本纪》不载。　按《五行志》，“鸿嘉四年秋，雨
鱼于信都，长五寸以下。”

### 永始元年大鱼出

按《汉书。成帝本纪》。不载。　按《五行志》。“永始元年春。北
海出大鱼。长六尺。高一丈，四枚。”

永始二年，黑龙见东莱。

按《汉书武帝本纪》：“二年春二月诏曰：乃者龙见于东
莱，日有蚀之，天著变异，以显朕邮，朕甚惧焉。公卿申
敕百寮，深思天诫，有可省减便安百姓者条奏。所振
贷贫民勿收。”　按《谷永传》：“永为凉州刺史，奏事京师
讫，当之部，时有黑龙见东莱，上使尚书问永受所欲
言。永对曰：臣闻王天下有国家者，患在上有危亡之
事”，而危亡之言不得上闻。如使危亡之言辄上闻，则
商周不易，姓而迭兴，三正不变，改而更用。夏商之将
亡也，行道之人皆知之，晏然自若，以天有日，莫能危，
是故恶日广而不自知，大命倾而不寤。《易》曰：“危者有
其安者也，亡者保其存者也。”陛下诚垂宽明之听，无
忌讳之诛，使刍荛之臣得尽所闻于前，“不惧患于后。
直言之路开，则四方众贤，不远千里辐辏。陈忠群臣
之上愿，社稷之长福也。”汉家行夏正，夏正色黑。黑龙
同姓之象也。龙阳德，由小之大，故为王者瑞应。未知
同姓有见本朝无继嗣之庆，多危殆之隙，欲因扰乱
举兵而起者邪？将动心冀为后者，残贼不仁，若广陵、
昌邑之类，臣愚不能处也。去年九月黑龙见，其晦日
有食之；今年二月己未夜星陨，乙酉日有食之。六月
之间，大异四发，而二同月，三代之末，春秋之乱，未尝
有也。臣闻三代所以陨社稷丧宗庙者，皆由妇人与
群恶沈湎于酒。《书》曰：“乃用妇人之言，自绝于天，四方
之逋逃多罪”，是宗是长，是信是使。《诗》云：“燎之方阳，宁
或灭之？”赫赫宗周，褒姒灭之。《易》曰：“濡其首，有孚失是。”
秦所以二世十六年而亡者，养生泰奢，奉终泰厚也，
二者陛下兼而有之，臣请略陈其效。《易》曰：“在中馈，无
攸遂。”言妇人不得与事也。《诗》曰：“懿厥悊妇，为枭为鸱。”
匪降自天，生自妇人。建始、河平之际，许、班之贵，倾动
前朝，熏灼四方，赏赐无量，空虚内臧，女宠至“极，不可
上矣。今之后起，天所不飨，什倍于前。”废先帝法度，听
用其言，官秩不当，纵释王诛，骄其亲属，假之威权，纵
横乱政，刺举之吏，莫敢奉宪。又以掖庭狱大为乱阱
榜棰，“于炮烙，绝灭人命，主为赵、李，报德复怨，反除
白罪。建治正吏，多系无辜，掠立迫恐，至为人起责，分
利受谢，生入死出者，不可胜数。是以日食再既，以昭
其辜。王者必先自绝，然后天绝之。”陛下弃万乘之至
贵，乐家人之贱事，厌高美之尊号，好匹夫之卑字，崇
聚僄轻无义小人以为私客，数离深宫之固，挺身晨
夜，与群“小相随，乌集杂会，饮醉吏民之家，乱服共坐，
沈湎媟嫚，溷殽无别，闵免遁乐，昼夜在路。典门户奉
宿卫之臣，执干戈而守空宫，公卿百寮不知陛下所
在，积数年矣。王者以民为基，民以财为本，财竭则下
畔，下畔则上亡。是以明王爱养基本，不敢穷极，使民
如承大祭。今陛下轻夺民财，不爱民力，听邪”臣之计，
去高敞初陵，捐十年功绪，改作昌陵，反天地之性，因
下为高，积土为山，发徒起邑，并治宫馆，大兴繇役，重
增赋敛，征发如雨，役百干谿，费疑骊山，靡敝天下，五
年不成，而后反故。又广旴荣表，发人冢墓，断截骸骨，
暴扬尸柩，百姓财竭力尽，愁恨感天，灾异娄降，饥馑
仍臻，流散冗食，餧死于道，以百万数。公家无一年之
畜，百姓无旬日之储，上下俱匮，无以相救。《诗》云：“殷监
不远，在夏后之世。”愿陛下追观夏、商、秦所以失之，以镜考己行，有不合者，臣当伏妄言之诛。汉兴九世，百
九十馀载，继体之主七，皆承天顺道，遵先祖法度，或
以中兴，或以治安。至于陛下，独违道纵欲，轻身妄行，
当盛壮之隆，“无继嗣之福，有危亡之忧，积失君道，不
合天意，亦已多矣。为人后嗣守人，功业如此，岂不负
哉！方今社稷宗庙，祸福安危之机，在于陛下。陛下诚
肯发明圣之德，昭然远寤，畏此上天之威怒，深惧危
亡之征兆，荡涤邪辟之恶志，厉精致政，专心反道，绝
群小之私客，免不正之诏除，悉罢北宫私奴车马媠
出之具，克己复礼，无贰微行出饮之过，以防迫切之
祸。深惟日食再既之意，抑损椒房王堂之盛宠，毋听
后宫之请谒，除掖庭之乱狱，出炮烙之陷阱，诛戮佞
邪之臣及左右执左道以事上者，以塞天下之望。且
寝初陵之作，止诸缮治宫室阙，更减赋尽，休力役，存
恤振救困乏之人，以弭远方。厉崇忠直，放退残贼，无
使素餐之吏久尸厚禄，以次贯行，固执无违，夙夜孳
孳，娄省无怠。旧愆毕改，新德既章，纤介之邪不复载
心，则赫赫大异庶几可销，天命去就庶几可复，社稷
宗庙庶几可保。唯陛下留神反复，熟省臣言。臣幸得
备边部之吏，不知本朝失得瞽，言触忌讳，罪当万死。”
成帝性宽而好文辞，又久无继嗣，数为微行，多近幸
小臣。赵、李从微贱专宠，皆皇太后与诸舅夙夜所常
忧，至亲难数言，故推永等，使因天变而切谏，劝上纳
用之。永自知有内应，展意无所依违，每言事，辄见答
礼，至上此对。上大怒。卫将军商密擿永，令发去。上使
侍御史收永，敕“过交道厩者勿追。”御史不及永还，上
意亦解自悔。明年，征永为大中大夫。

### 哀帝建平三年大鱼出

按《汉书哀帝本纪》，不载。　按《五行志》，建平三年，东莱
平度出大鱼，长八尺，高丈一尺，七枚皆死。京房《易传》
曰：“海数见巨鱼，邪人进，贤人疏。”